જયપુર- ભારતીય જનતા પાર્ટી જો નેહરુ-ગાંધી પરિવાર પર પ્રશ્ન ઉઠાવે તો તેને રાજકારણથી પ્રેરિત આક્ષેપ કહી શકાય. પરંતુ જો કોંગ્રેસનો કોઈ નેતા અને તેમાં પણ પૂર્વ પ્રધાન આ પ્રકારનું નિવેદન આપે તો? હાલમાં રાજસ્થાનના પૂર્વ પ્રધાન ભરોસીલાલ જાટવનો એક વીડિયો વાયરલ થઈ રહ્યો છે. જેમાં તેઓ પૂર્વ વડાપ્રધાન જવાહરલાલ નેહરુ અને ઈન્દિરા ગાંધીની નિંદા કરી રહ્યા હોવાનું સામે આવ્યું છે. આપને જણાવી દઈએ કે, ભરોસીલાલ જાટવ અશોક ગહલોત સરકારમાં કૃષિ રાજ્યપ્રધાન તરીકે પદ પર હતા. મળતી માહિતી મુજબ ગત 27 મેના રોજ રાજસ્થાનના કરૌલીમાં જવાહરલાલ નેહરુની પુણ્યતિથિના દિવસે પૂર્વ પ્રધાન ભરોસી લાલ જાટવે આ પ્રકારનું નિવેદન આપ્યું હતું. જોકે સમગ્ર મામલાએ ગંભીર રુપ લેતા ભરોસીલાલે પોતાના બચાવમાં કહ્યું કે, આ વીડિયો ભારતીય જનતા પાર્ટીનું ષડયંત્ર છે. અમે મારી વાતને ખોટીરીતે રજૂ કરવામાં આવી છે.